ZAVOD ZA JAVNO ZDRAVSTVO KOPRIVNIČKO – KRIŽEVAČKE ŽUPANIJE

TRG TOMISLAVA DR. BARDEKA 10/10, KOPRIVNICA

OBRAZLOŽENJE FINANCIJSKOG PLANA ZAVODA ZA JAVNO ZDRAVSTVO KOPRIVNIČKO – KRIŽEVAČKE ŽUPANIJE ZA 2025. GODINU I PROJEKCIJA ZA 2026. I 2027. GODINU

OPĆI DIO

POSEBNI DIO

STUDENI 2024.

**OPĆI DIO**

***Uvod***

Financijski plan Zavoda za javno zdravstvo Koprivničko-križevačke županije izrađen je prema Uputama za izradu Proračuna Koprivničko - križevačke županije za 2025. godinu i projekcija za 2026. i 2027. godinu, KLASA:400-01/24-1/8, URBROJ:2137-03/01-24-1 od 11. listopada 2024. godine.

Financijski plan Zavoda za javno zdravstvo Koprivničko-križevačke županije sastavni je dio Proračuna Koprivničko-križevačke županije za 2025. godinu i projekcija za 2026. i 2027. godinu.

Za obavljanje i financiranje javnozdravstvenih aktivnosti Zavod sklapa ugovore s Hrvatskim zavodom za zdravstveno osiguranje (u daljnjem tekstu: HZZO), Ministarstvom zdravstva (u daljnjem tekstu: MZ), županijom, gradovima, općinama i drugim poslovnim subjektima.

Za financiranje jednog dijela rashoda vezanih za provođenje primarne zdravstvene zaštite, koja uključuje higijensko-epidemiološku zdravstvenu zaštitu (glavarina za tri tima), preventivno-odgojne mjere za zdravstvenu zaštitu školske djece i studenata (iznos sredstava se određuje prema broju učenika i studenata), djelatnost javnog zdravstva (glavarina za jedan tim), zdravstvenu zaštitu mentalnog zdravlja i prevenciju ovisnosti (glavarina za jedan tim), zdravstvenu ekologiju (glavarina za jedan tim), 24-satnu pripravnost epidemiologa te dijela specijalističko-dijagnostičke zdravstvene zaštite (utvrđena cijena za pojedinu uslugu) Zavod sklapa ugovor s HZZO-om. Broj timova, njihov stručni sastav i financijska sredstva utvrđena su određenim zakonskim propisima. Preostali dio rashoda, koji obuhvaća provođenje većeg dijela aktivnosti zdravstvene ekologije i rashoda za upravljanje, administrativne poslove i poslove održavanja Zavod podmiruje iz vlastitih prihoda pružanjem usluga poslovnim subjektima sukladno važećoj zakonskoj regulativi.

***Prihodi i primici***

1. Prihodi i primici Zavoda za javno zdravstvo Koprivničko – križevačke županije za 2025. godinu, kao i projekcije za 2026. i 2027. godinu izrađene su na temelju Uputa za izradu Proračuna Koprivničko - križevačke županije za 2025. godinu i projekcija za 2026. i 2027. godinu i procjene ostvarenja prihoda za razdoblje 2025. – 2027. godina.
2. Prihodi i primici za 2025. godinu planirani su u iznosu **3.003.000 eura** i obuhvaćaju:

* Pomoći iz inozemstva i od subjekata unutar općeg proračuna (skupina 63) u iznosu 162.000 eura. Od toga je iznos od 41.000 eura planiran za dva pripravnika i provođenje mjere pripravništvo koju provodi Hrvatski zavod za zapošljavanje. Iznos od 40.000 eura planiran je za troškove provođenja projekata „Zajedno protiv ovisnosti“ dok je iznos od 81.000 eura planiran za specijalizacije dva liječnika. Navedene pomoći financirane su od strane Ministarstva zdravstva.
* Prihode od imovine (skupina 64) koji su planirani u iznosu 1.000 eura. Navedeni prihodi odnose se na kamate ostvarene na računu Zavoda preko kojeg Zavod provodi svoja plaćanja.
* Prihode od upravnih i administrativnih pristojbi, pristojbi po posebnim propisima i naknada (skupina 65) koji su planirani u iznosu 150.000 eura. Navedeni prihodi obuhvaćaju uplate korisnika i osiguravajućih društava za sudjelovanje u usluzi (participacija i dopunsko osiguranje).
* Prihode od prodaje proizvoda i roba te pruženih usluga i prihodi od donacija (skupina 66) u iznosu 1.000.000 eura. Navedeni prihodi odnose se na pružene usluge na tržištu – zdravstveni pregledi osoba pod zdravstvenim nadzorom, tečajevi higijenskog minimuma, implementacija i revizija HACCP-a, preventivna cijepljenja, ispitivanja zdravstvene ispravnosti i kakvoće voda te namirnica i predmeta opće uporabe, kontrola sterilizacije…
* Prihode iz nadležnog proračuna i HZZO-a temeljem ugovornih obveza (skupina 67) u iznosu 1.690.000 eura. Navedeni prihodi ostvareni uplatama HZZO-a za glavarine, pripravnost, te mikrobiološke usluge planirani su u iznosu 1.650.000 eura dok se za provedbu projekta Monitoring kojim se kontrolira zdravstvena ispravnost vode za ljudsku potrošnju iz javne vodoopskrbne mreže i vodocrpilišta lokalnih vodovoda te prate invazivne vrste komaraca na području Koprivničko-križevačke županije planira s prihod od Županije u iznosu 40.000 eura.

***Rashodi i izdaci***

1. Rashodi poslovanja planirani su na temelju procijenjenog izvršenja za 2024. godinu te planiranih potreba u 2025. godini, a u skladu s planiranim prihodima.
2. Ukupni rashodi planirani su u iznosu **4.779.033 eura** i obuhvaćaju:

* Rashode za zaposlene (skupina 31) koji su planirani u iznosu 2.588.280 eura. Najveći iznos, a to je 2.427.720 eura vezan je uz plaće zaposlenika koji obavljaju redovnu djelatnost Zavoda te provode projekte koje u cijelosti financira Zavod (Prevencija rizika određenih čimbenika okoliša, Savjetovalište za reproduktivno zdravlje adolescenata, Savjetovalište za prevenciju prekomjerne tjelesne težine i debljine). Tu je planiran i rashod za specijalistu medicine rada kojeg Zavod planira zaposliti u 2025. godini. Iznos od 19.000 eura planiran je za plaće zaposlenika na provođenju projekta Monitoring, dok je iznos od 62.860 eura planiran za projekt „Zajedno protiv ovisnosti“ i pripravnike koje Zavod namjerava zaposliti preko mjere *Pripravništvo*. Iznos od 78.700 eura planiran je za plaće specijalizanata.
* Materijalne rashode (skupina 32) planirane u iznosu 1.021.650 eura. Materijalni rashodi odnose se na rashode (potrošni materijal, sitni inventar, energenti, razne usluge) vezane uz provedbu projekata i redovne djelatnosti Zavoda. U iznosu od 980.210 eura planirani su za redovnu djelatnost i projekte koje financira Zavod. U iznosu od 21.000 eura planirani su za projekt Monitoring, 18.140 eura planirano je za projekt „Zajedno protiv ovisnosti“ i mjeru *Pripravništvo* dok je iznos od 2.300 eura planiran za materijalne rashode vezane uz specijalizaciju liječnika.
* Financijske rashode (skupina 34) u iznosu 4.100 eura koji se odnose se na bankarske usluge.
* Rashode za nabavu neproizvedene dugotrajne imovine (skupina 41) u iznosu 4.000 eura namijenjenih za kupnju licenci potrebnih za rad računala.
* Rashode za nabavu proizvedene dugotrajne imovine (skupina 42) u iznosu 1.161.003 eura

za nabavu nove uredske, računalne, medicinske i laboratorijske opreme te za njeno zanavljanje.

***Preneseni višak***

Zavod za javno zdravstvo je 2023. godine ostvario višak prihoda nad rashodima u iznosu 99.815 eura. Zajedno s prenesenim viškom prihoda iz prethodnih razdoblja ukupan višak prihoda iznosi 1.776.033 eura.

Preneseni višak u 2025. godini utrošit će se na financiranje rashoda poslovanja te za nabavu aparata neophodnih za redovno obavljanje laboratorijske djelatnosti u Službi za zdravstvenu ekologiju i Službi za mikrobiologiju.

***Projekcije Financijskog plana za 2026. i 2027. godinu***

Ukupni prihodi planirani u projekciji Financijskog plana za 2026. godinu iznose 3.073.840 eura dok za 2027. godinu iznose 3.132.657 eura.

Ukupni rashodi koji obuhvaćaju rashode poslovanja te rashode za nabavu nefinancijske imovine planirani u projekciji Financijskog plana za 2026. godinu iznose 3.073.840 eura dok za 2027. godinu iznose 3.132.657 eura.

**POSEBNI DIO**

***Uvod – sažetak djelokruga rada***

Zavod za javno zdravstvo Koprivničko-križevačke županije (u daljnjem tekstu: Zavod) je zdravstvena ustanova za obavljanje preventivne primarne i specijalističko-dijagnostičke javnozdravstvene djelatnosti. Zavod svoje aktivnosti provodi kroz organizirano promicanje zdravlja, epidemiologiju zaraznih bolesti te kroničnih nezaraznih bolesti, javno zdravstvo, zdravstvenu ekologiju, mikrobiologiju, školsku i adolescentnu medicinu, mentalno zdravlje i prevenciju ovisnosti te medicinu rada/medicinu rada i sporta.

***Obrazloženje aktivnosti i projekata***

Preventivna zdravstvena zaštita u Koprivničko-križevačkoj županiji će se provoditi kroz slijedeće aktivnosti i projekte:

*Aktivnost:* **A 100122 Redovna djelatnost Zavoda za javno zdravstvo**

*Aktivnost:* **A 100178 Pripravnici –MIZ, HZZ**

Projekt: **K 100079 Opremanje Zavoda za javno zdravstvo**

Projekt: **T 100035 Prevencija rizika određenih čimbenika okoliša**

Projekt: **T 100056 Zajedno protiv ovisnosti**

Projekt: **T 100044 Savjetovalište za reproduktivno zdravlje adolescenata**

Projekt: **T 10007 Monitoring**

Projekt: **T 100070 Savjetovalište za prevenciju prekomjerne tjelesne težine i debljine**

Projekt: **T 100113 Specijalizacija liječnika**

**A 100122 Redovna djelatnost Zavoda za javno zdravstvo**

***Zakonska osnova, strategije i plan***

Zakon o zdravstvenoj zaštiti

Zakon o obveznom zdravstvenom osiguranju

Zakon o zaštiti pučanstva od zaraznih bolesti

Zakon o kvaliteti zdravstvene zaštite i socijalne skrbi

Nacionalna razvojna strategija Republike Hrvatske do 2030. godine.

Plan razvoja Koprivničko-križevačke županije 2021. – 2027.

***Glavni cilj*** je očuvanje i unapređenje zdravlja te sprječavanje i rano otkrivanje bolesti.

***Specifični ciljevi su:***

* promicanje zdravlja i prevencija bolesti,
* rano otkrivanje i sprečavanje širenja zaraznih bolesti,
* rano otkrivanje nezaraznih bolesti,
* unapređenje i zaštita duševnog zdravlja,
* praćenje zdravstvenog stanja i unapređenje zdravlja djece i mladeži,
* unapređenje zdravlja starijih,
* osiguranje brze i pouzdane etiološke dijagnostike infekcija,
* praćenje stanja i osiguravanje zdravog okoliša,
* uvođenje i osiguranje sustava kvalitete,
* potpuna informatizacija djelatnosti Zavoda,
* trajno stručno usavršavanje zaposlenika,
* poticanje znanstveno-istraživačkog rada.

***Ishodište i pokazatelji na kojima se zasnivaju izračuni i ocjene potrebnih sredstava za provođenje redovne djelatnosti Zavoda***

Ukupni predviđeni prihodi za obavljanje redovne djelatnosti Zavoda u 2025. godini iznose 2.801.000 eura, od čega dva najveća dijela čine vlastiti prihodi u iznosu od 1.001.000 eura i prihodi za posebne namjene (HZZO) u iznosu od 1.800.000 eura. U financijski plan i poslovanje Zavoda za 2025. godinu uključen je i višak prihoda u iznosu 1.776.033 eura.

Rashodi za zaposlene (skupina 31) u iznosu od 2.410.600 eura, Materijalni rashodi (skupina 32) u iznosu od 969.830 eura te Financijski rashodi (skupina 34) u iznosu 4.100 eura financirati će se u 2025. godini dijelom iz vlastitih prihoda tekućeg poslovanja, dijelom iz prihoda za posebne namjene te dijelom iz prenesenog viška iz proteklih godina.

Opremanje Zavoda odnosno rashodi za nabavu nefinancijske imovine (razred 4) planirani su u iznosu od 1.165.003 eura. Financirati će se također dijelom iz namjenskih prihoda, a dijelom iz vlastitih prihoda iz tekuće godine te iz prenesenog viška iz proteklih godina.

***Redovna djelatnost Zavoda organizirana je kroz provođenje specifičnih aktivnosti unutar slijedećih službi Zavoda:***

***1. Služba za epidemiologiju -*** higijensko-epidemiološka zdravstvena zaštita podrazumijeva kontinuirani nadzor nad kretanjem zaraznih bolesti, provođenje higijensko-epidemioloških mjera s epidemiološkom analizom stanja i po potrebi provođenje protuepidemijskih mjera za sprječavanje i suzbijanje zaraznih bolesti na području Koprivničko-križevačke županije, epidemiološki pregled i provođenje mjera vezanih za ugrizene osobe ili osobe koje su bile u kontaktu s potencijalno sumnjivim materijalom na bjesnoću, provođenje neobaveznih cijepljenja i nadzor nad provođenjem obveznih cijepljenja, raspodjelu obveznih cjepiva ordinacijama na primarnoj razini zdravstvene zaštite, zdravstvene preglede osoba pod zdravstvenim nadzorom, provođenje zdravstvenog odgoja i pružanje usluge subjektima u poslovanju s hranom prilikom uspostave i primjene samokontrole po načelima HACCP sustava kroz informacije, edukaciju, implementaciju, verifikaciju i laboratorijske analize, uzorkovanje i dostavu uzoraka vode za ljudsku potrošnju, hrane, brisova za ocjenu utjecaja ekoloških čimbenika na zdravlje ljudi. Nadalje će se provoditi sve potrebne epidemiološke mjere u cilju sprečavanja širenja i suzbijanja gripe, COVID-19 bolesti, hripavca i ostalih aktualnih zaraznih bolesti.

***Zakonska osnova***

* Pravilnik o načinu provođenja imunizacije, seroprofilakse i kemoprofilakse protiv zaraznih bolesti te o osobama koje se moraju podvrgnuti toj obvezi
* Zakon o hrani
* Pravilnik o načinu obavljanja zdravstvenih pregleda osoba pod zdravstvenim nadzorom
* Pravilnik o načinu i programu stjecanja potrebnog znanja o zdravstvenoj ispravnosti hrane
* Pravilnik o načinu i programu stjecanja potrebnog znanja o sprečavanju zaraznih bolesti

***Ciljevi provedbe higijensko-epidemiološke zdravstvene zaštite u trogodišnjem razdoblju***

Cilj 1. Smanjiti obolijevanje od tuberkuloze pravovremenom epidemiološkom obradom kontakata oboljelih

Cilj 2. Sprječavanje obolijevanja zdravstvenih radnika od hepatitisa B i ugriženih osoba od bjesnoće preventivnim cijepljenjem zdravstvenih radnika protiv hepatitisa B i postekspozicijskom intervencijom te preekspozicijskim i pravovremenim postekspozicijskim cijepljenjem protiv bjesnoće i primjenom antirabičnog imunoglobulina ugriženim osobama, a prema epidemiološkoj indikaciji. Održati postojeće stanje s 0 oboljelih.

***2. Služba za školsku medicinu*** – provodi preventivnu zdravstvenu zaštitu djece i mladeži što podrazumijeva:

* provođenje obveznih cijepljenja učenika osnovnih i srednjih škola te studenata sukladno Provedbenom programu obveznog cijepljenja u Hrvatskoj,
* obavljanje sistematskih i kontrolnih pregleda prije upisa u 1. razred osnovne škole, u 5. i 8. razredu osnovne škole, 1. razredu srednje škole i na 1. godini studija,
* obavljanje probira u 3. i 6. razredu osnovne škole praćenjem rasta i razvoja te pregleda vida i vida na boje odnosno pregleda kralježnice i stopala,
* provođenje zdravstvenog odgoja prema definiranim temama (npr. pravilno pranje zubi, zdrava prehrana, pubertet i higijena, prevencija ovisnosti, spolno prenosive bolesti, sprječavanje nasilja,…),
* rad u savjetovalištu (problemi vezani za učenje, kronične bolesti, reproduktivno zdravlje, mentalno zdravlje i rizična ponašanja) i povjerenstvima
* rad u Savjetovalištu za reproduktivno zdravlje adolescenata
* kontinuirani unos podataka u postojeću nacionalnu programsku aplikaciju s ciljem unapređenja praćenja specifičnih medicinskih parametara.

***Zakonska osnova***

* Provedbeni program obveznog cijepljenja u Hrvatskoj
* Zakon o odgoju i obrazovanju u osnovnoj i srednjoj školi
* Pravilnik o zdravstvenoj knjižici od rođenja do punoljetnosti
* Plan i program mjera zdravstvene zaštite iz obveznog zdravstvenog osiguranja - Program specifičnih i preventivnih mjera zdravstvene zaštite učenika i studenata

***Ciljevi provedbe preventivne zdravstvene zaštite djece i mladeži u trogodišnjem***

Cilj 1. Provedba programa obveznog cijepljenja s udjelom procijepljenih većim od 95% u ciljanoj populaciji

Cilj 2. Povećanje udjela obavljenih sistematskih pregleda prije upisa u 1. razred, u 5. i 8. razredu osnovne škole i 1. razredu srednje škole

Cilj 3. Povećanje udjela obavljenih probira u 3. i 6. razredu osnovne škole

Cilj 4. Povećanje broja školaraca obuhvaćenih zdravstvenim odgojem

***3. Služba za javno zdravstvo i socijalnu medicinu* –** kontinuirano obavlja:

* praćenje i ocjenu zdravstvenog stanja stanovništva sukladno nacionalnom Programu statističkih istraživanja i identifikaciju zdravstvenih problema i opasnosti za zdravlje stanovništva na području Koprivničko-križevačke županije s prikazom stanja u godišnjoj publikaciji „Status zdravlja“,
* prevenciju i rano otkrivanje raka u skladu s Nacionalnim programima za rano otkrivanje raka dojke, debelog crijeva, grlića maternice, bronha i pluća,
* zdravstveno prosvjećivanje i promicanje zdravlja s naglaskom na prevenciju zdravstvenih problema (ovisnosti i rak) povezanih s rizičnim čimbenicima (duhan, alkohol),
* zaštitu mentalnog zdravlja s prevencijom ovisnosti u vidu savjetovališnog rada, ranog otkrivanja i izvanbolničkog liječenja ovisnika, edukacije suradnika u školama i intersektorskim pristupom svih zainteresiranih strana.

U planiranom razdoblju djelatnici Službe i dalje će provoditi aktivnosti na polju prevencije ovisnosti u populaciji te provođenjem programa financiranog od strane Ministarstva zdravlja *Zajedno protiv ovisnosti* te će sudjelovati u provođenju drugih programa i projekata u kojima će Zavoda za javno zdravstvo Koprivničko-križevačke županije biti partner.

***Zakonska osnova***

* Zakon o službenoj statistici
* Nacionalna strategija prevencije i ranog otkrivanja raka
* Nacionalna strategija suzbijanja zlouporabe droga u Republici Hrvatskoj
* Nacionalna strategijom zaštite mentalnog zdravlja

***Ciljevi provedbe javnozdravstvene zaštite i zaštite mentalnog zdravlja s prevencijom ovisnosti u trogodišnjem razdoblju***

Cilj 1. Zadržavanje odaziva na probir za rak dojke i debelog crijeva na razini prethodne godine uz blagi porast u budućem razdoblju

***4. Služba za zdravstvenu ekologiju*** – ocjenjuje utjecaj ekoloških čimbenika na zdravlje stanovništva na obavljenih fizikalno-kemijskih i mikrobioloških ispitivanja zdravstvene ispravnosti i kakvoće voda (voda za ljudsku potrošnju, otpadna, površinska, podzemna i tehnološka voda te bazenska voda i voda za kupanje), namirnica i predmeta opće uporabe te prati i ocjenjuje mikrobiološku čistoću i higijenu predmeta i objekata sukladno zakonskim propisima. Također provodi aktivnosti vezane za planiranje i nadzor nad provedbom DDD mjera. Laboratorij zdravstvene ekologije osigurava kvalitetu rada prema Normi HRN EN ISO/IEC 17025.

***Zakonska osnova***

* Zakon o vodi za ljudsku potrošnju
* Program monitoringa u Hrvatskoj
* Zakon o hrani
* Zakon o higijeni hrane i mikrobiološkim kriterijima za hranu
* Zakon o predmetima opće uporabe

***Cilj provedbe aktivnosti u Službi zdravstvene ekologije u trogodišnjem***

Cilj 1. Provoditi aktivnosti vezane za održavanje postojeće akreditacije metoda ispitivanja i pripremne radnje za ponovnu akreditaciju Službe za zdravstvenu ekologiju prema normi HRN EN ISO/IEC 17025:2017 koja istječe u veljači 2026. godine.

Cilj 2. Proširenje ovlaštenja za uzorkovanje i ispitivanje uzoraka voda (voda za ljudsku potrošnju, površinska, podzemna i otpadna voda).

Pored navedenih, cilj je osposobljavanje novih radnika Službe te podizanje kompetencija ostalih radnika sukladno Planu osposobljavanja radi bolje i učinkovitije organizacije rada i iskorištenja kadrovskih i financijskih resursa.

Nabava/zanavljanje dotrajalih uređaja i opreme laboratorija radi adekvatnog i pravovremenog pružanja usluga korisnicima s područja naše županije.

***5. Služba za mikrobiologiju*** -provodi specijalističko-dijagnostičku zdravstvenu zaštitu što podrazumijeva kontinuirano obavljanje analiza humanih uzoraka uzetih od bolesnika iz primarne i sekundarne razine zdravstvene zaštite u cilju pravovremenog otkrivanja uzročnika zaraznih bolesti i određivanje njihove osjetljivosti/rezistencije na antimikrobne lijekove te posljedično primjenu adekvatne terapije. U cilju prevencije širenja zaraznih bolesti utvrđuje se kliconoštvo kod klinički zdravih osoba i kontrola uspješnosti postupka sterilizacije, te probir za rano otkrivanje raka debelog crijeva.

***Zakonska osnova***

* Pravilnik o uvjetima i načinu obavljanja mjera za sprečavanje i suzbijanje bolničkih infekcija
* Nacionalni program za kontrolu otpornosti bakterija na antibiotike
* EUCAST – Europski standard za testiranje osjetljivosti – rezistencije bakterija na antibiotike

***Najvažniji cilj u budućem razdoblju je*** pravovremeno udovoljiti uobičajenim mikrobiološkim dijagnostičkim potrebama za pacijente upućene od strane liječnika s primarne razine zdravstvene zaštite kao i liječnika iz Opće bolnice Koprivnica.

***6. Služba za zajedničke poslove i gospodarstvo* -** uprava na čelu s ravnateljicom i administrativno-tehničko osoblje obavlja poslove iz područja ekonomike, financiranja i računovodstva, plana i analize poslovanja, financijskog upravljanja i kontrole, javne nabave i nabavnog poslovanja, praćenja zakonodavstva i njegove primjene, poslove vezane za ljudske resursa, uredsko poslovanje, poslove vezane za vozni park Zavoda, planiranje i provođenje investicijskog i tekućeg održavanja na objektima i opremi, organiziranje zbrinjavanja komunalnog, tehnološkog i opasnog medicinskog otpada, provode postupke i vode evidencije vezane za zaštitu okoliša, protupožarnu zaštitu, zaštitu na radu, održavanja objekta i okoliša te ostale tehničke poslove.

***Zakonska osnova***

* Zakon o radu
* Zakon o plaćama u državnoj službi i javnim službama
* Zakon o djelatnostima u zdravstvu
* Zakon o proračunu
* Zakon o fiskalnoj odgovornosti
* Zakon o javnoj nabavi

***Cilj provedbe aktivnosti u Službi za zajedničke poslove i gospodarstvo***

Služba za zajedničke poslove i gospodarstvo će i nadalje provoditi sve aktivnosti u cilju osiguranja i održavanja transparentnosti poslovanja uz zakonito, namjensko i svrhovito korištenje sredstava. Osnovni cilj je kontinuirano provođenje sustava financijskog upravljanja i kontrole u poslovanju ustanove sukladno Zakonu o proračunu i proračunskom računovodstvu te Zakonu o fiskalnoj odgovornosti te unaprijediti poslovne procese u cilju efikasnijeg rada u svim ustrojstvenim jedinicama Zavoda.

**A 100070 Pripravnici – MIZ, HZZ**

***Zakonska osnova***

Mjere aktivne politike zapošljavanja

Plan prijema na pripravnički staž

***Cilj provedbe projekta u trogodišnjem razdoblju***

Osposobljavanje pripravnika (pripravnički staž) u jednogodišnjem razdoblju radi stjecanja uvjeta za polaganje (pripravničkog) ispita.

***Ishodište i pokazatelji na kojima se zasnivaju izračuni i ocjene potrebnih sredstava za provođenje projekta***

U 2025. godini projekt će se financirati iz izvora pomoći Hrvatskog zavoda za zapošljavanje. Navedena aktivnost planirana je i u projekcijama za 2026. i 2027. godinu.

**T 100035 Prevencija rizika određenih čimbenika okoliša**

***Zakonska osnova***

Nacionalna razvojna strategija Republike Hrvatske do 2030. godine

Cilj 5. „Zdrav, aktivan i kvalitetan život“

Prioritetno područje: 2. Zdravlje, zdrave prehrambene navike i aktivni život kroz sport

***Cilj provedbe projekta u trogodišnjem razdoblju***

Kontinuirano praćenje koncentracija i vrsta alergena u zraku na području Koprivničko-križevačke županije i pravovremeno informiranje javnosti kako bi se smanjio rizik za zdravlje ljudi.

***Ishodište i pokazatelji na kojima se zasnivaju izračuni i ocjene potrebnih sredstava za provođenje projekta***

U 2025. godini projekt će se financirati iz vlastitih prihoda odnosno prenesenog viška iz proteklih godina u iznosu od 12.500 eura. Navedeni iznos planiran je i u projekcijama za 2026. i 2027. godinu.

**T 100056 Zajedno protiv ovisnosti**

***Zakonska osnova***

Nacionalna strategija suzbijanja zlouporabe droga u Republici Hrvatskoj

Nacionalna strategijom zaštite mentalnog zdravlja

Nacionalna strategija za sprječavanje štetne uporabe alkohola i alkoholom uzrokovanih poremećaja za razdoblje

***Cilj provedbe projekta u trogodišnjem razdoblju***

Unaprijediti suradnju s klubovima liječenih alkoholičara (KLA) koje se bave prevencijom i rehabilitacijom ovisnika u Koprivničko-križevačkoj županiji osiguranjem stručne podrške mjerama edukacije osoba koje vode rad i aktivnosti klubova te osiguranjem stručnih terapeuta u KLA preko Zajednice klubova liječenih alkoholičara.

Razvijanje kontinuirane stručne i operativne međusektorske suradnje djelatnika obrazovnog i zdravstvenog sustava vezano uz problematiku ovisnosti djece u osnovnim školama.

***Ishodište i pokazatelji na kojima se zasnivaju izračuni i ocjene potrebnih sredstava za provođenje projekta***

U 2025. godini projekt će se financirati iz izvora pomoći Ministarstva zdravstva u iznosu od 40.000 eura. Navedeni iznos planiran je i u projekcijama za 2026. i 2027. godinu.

**T 100044 Savjetovalište za reproduktivno zdravlje adolescenata**

***Zakonska osnova***

Nacionalna razvojna strategija Republike Hrvatske do 2030. godine

Cilj 5. „Zdrav, aktivan i kvalitetan život“

Prioritetno područje: 2. Zdravlje, zdrave prehrambene navike i aktivni život kroz sport

Strateško područje: 2.5. Zdravlje i sport

***Cilj provedbe projekta u trogodišnjem razdoblju***

Provođenje preventivnih zdravstveno-odgojnih aktivnosti i pregleda s ciljem edukacije mladih, smanjenja proširenost spolno prenosivih bolesti i neplaniranih trudnoća.

***Ishodište i pokazatelji na kojima se zasnivaju izračuni i ocjene potrebnih sredstava za provođenje projekta***

U 2025. godini projekt će se financirati iz vlastitih prihoda odnosno prenesenog viška iz proteklih godina u iznosu od 9.500 eura. Navedeni iznos planiran je i u projekcijama za 2026. i 2027. godinu.

**T 100007 Monitoring**

***Zakonska osnova***

Program mjera suzbijanja patogenih mikroorganizama, štetnih člankonožaca (arthropoda) i štetnih glodavaca čije je planirano, organizirano i sustavno suzbijanje mjerama dezinfekcije, dezinsekcije i deratizacije od javnozdravstvene važnosti za Republiku Hrvatsku (NN 128/11, 62/18) ;

## Pravilnik o zdravstvenoj ispravnosti vode za piće

Nacionalna razvojna strategija Republike Hrvatske do 2030. godine

Cilj 5. „Zdrav, aktivan i kvalitetan život“

Prioritetno područje: 2. Zdravlje, zdrave prehrambene navike i aktivni život kroz sport

***Cilj provedbe projekta u trogodišnjem razdoblju***

Kontinuiranim redovnim i revizijskim monitoringom zdravstvene ispravnosti vode za ljudsku potrošnju iz javne i lokalne vodoopskrbe mreže i vodocrpilišta lokalnih vodovoda na području Koprivničko-križevačke županije smanjuje se rizik za zdravlje ljudi.

Prikupljanje podataka o zastupljenosti svih vrsta komaraca na području Koprivničko-križevačke županije u svrhu izrade procjene rizika i sprječavanje pojave i mogućeg širenja zaraznih bolesti koje prenose komarci.

***Ishodište i pokazatelji na kojima se zasnivaju izračuni i ocjene potrebnih sredstava za provođenje projekta***

U 2025. godini projekt će se financirati iz općih prihoda i primitaka odnosno proračuna Koprivničko-križevačke županije u iznosu od 40.000 eura. Za njegovu provedbu u projekciji za 2026. godinu planirano je 40.840 eura dok je za 2027. godinu planirano 41.657 eura.

**T 100070 Savjetovalište za prevenciju prekomjerne tjelesne težine i debljine**

***Zakonska osnova***

Nacionalna razvojna strategija Republike Hrvatske do 2030. godine

Cilj 5. „Zdrav, aktivan i kvalitetan život“

Prioritetno područje: 2. Zdravlje, zdrave prehrambene navike i aktivni život kroz sport

***Cilj provedbe projekta u trogodišnjem razdoblju***

Zaštita i unapređenje zdravlja ljudi, prevencija kroničnih nezaraznih bolesti i povećanje kvalitete života stanovništva na području Koprivničko-križevačke županije.

***Ishodište i pokazatelji na kojima se zasnivaju izračuni i ocjene potrebnih sredstava za provođenje projekta***

U 2025. godini projekt će se financirati iz vlastitih prihoda odnosno prenesenog viška iz proteklih godina u iznosu od 5.500 eura. Navedeni iznos planiran je i u projekcijama za 2026. i 2027. godinu.

**T 100113 Specijalizacija liječnika**

***Zakonska osnova***

Nacionalni plan oporavka i otpornosti 2021.-2026.

***Cilj provedbe projekta u trogodišnjem razdoblju s pokazateljima rezultata***

Sredstva su namijenjena za aktivnosti provedbe plana i programa specijalističkog usavršavanja za dva doktora medicine, iz epidemiologije i kliničke mikrobiologije, koji su započeli spec. usavršavanje 2022. godine.

***Ishodište i pokazatelji na kojima se zasnivaju izračuni i ocjene potrebnih sredstava za provođenje projekta***

Projekt će se financirati iz izvora pomoći Ministarstva zdravstva u iznosu od 81.000 eura za 2025. godinu. Navedeni iznos planiran je i u projekcijama za 2026. i 2027. godinu.

U Koprivnici, 26.11.2024.

Izradila: Ravnateljica Zavoda: Danijela Čošić, mag. oec., dr. sc. Draženka Vadla, dr. med.

univ. spec. oec. spec. epidemiologije